KOMISIJOS REGLAMENTAS (EB) Nr. 1494/2007
2007 m. gruodžio 17 d.
pagal Europos Parlamento ir Tarybos reglamentą (EB) Nr. 842/2006 nustatantis etikečių formą ir papildomus ženklinimo reikalavimus, taikomus produktams ir įrangai, kuriuose yra fluorintų šiltnamio efektą sukeliančių dujų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 17 d. Europos Parlamento ir Tarybos reglamentą (EB) Nr. 842/2006 dėl tam tikrų fluorintų šiltnamio efektą sukeliančių dujų (1), ypač į jo 7 straipsnio 3 dalį,
kadangi:
(1)
Remiantis Reglamento (EB) Nr. 842/2006 7 straipsnio 3 dalimi buvo įvertintos galimybės į etiketes, kuriomis ženklinami minėto reglamento 7 straipsnio 2 dalyje nurodyti produktai ir įranga, įtraukti papildomą aplinkosaugos informaciją.
(2)
Rengiant ženklinimo reikalavimus atsižvelgta į ženklinimo sistemas, šiuo metu Bendrijoje taikomas produktams ir įrangai, kuriuose yra fluorintų šiltnamio efektą sukeliančių dujų; taip pat atsižvelgta į ženklinimo sistemas, kurios nustatytos tokiems produktams ir įrangai pramonės standartuose.
(3)
Siekiant aiškumo, būtų tikslinga nustatyti tikslią ant etikečių teiktinos informacijos formuluotę. Valstybėms narėms turėtų būti numatyta galimybė nuspręsti teikti informaciją ant etikečių savo kalba.
(4)
Ant etiketės turėtų būti papildomai nurodoma, ar šaldymo ir oro kondencionavimo produktai bei įranga ir šilumos siurbliai, kuriems taikomas šis reglamentas, yra izoliuoti putplasčiu, išpūstu naudojant fluorintas šiltnamio efektą sukeliančias dujas, ir taip būtų skatinamas galimas šių dujų surinkimas iš tokio putplasčio.
(5)
Jeigu fluorintos šiltnamio efektą sukeliančios dujos integruojamos į atitinkamą produktą arba įrangą ne gamybos vietoje, etiketėje turėtų būti nurodytas visas produkte arba įrangoje esančių fluorintų šiltnamio efektą sukeliančių dujų kiekis.
(6)
Etiketė turėtų būti aiškiai įskaitoma ir išlikti ant produkto arba įrangos visą laiką, kol juose bus fluorintų šiltnamio efektą sukeliančių dujų.
(7)
Etiketė turėtų būti tvirtinama taip, kad ją galėtų matyti montavimo ir techninės priežiūros specialistai.
(8)
Ant oro kondicionavimo produktų ir įrangos bei šilumos siurblių etiketė turėtų būti tvirtinama atsižvelgiant į produkto arba įrangos technines charakteristikas.
(9)
Kadangi buvo tikimybė, kad į etiketes bus įtraukta papildoma aplinkosaugos informacija, gamintojai negalėjo atitinkamai pataisyti etikečių, todėl prieš įsigaliojant šiam reglamentui turėtų būti numatytas atitinkamas laikotarpis.
(10)
Šiame reglamente numatytos priemonės atitinka Europos Parlamento ir Tarybos reglamento (EB) Nr. 2037/2000 (2) 18 straipsnio 1 dalimi įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatoma naudotinų etikečių forma ir papildomi ženklinimo reikalavimai, taikomi Reglamento (EB) Nr. 842/2006 7 straipsnio 2 dalyje nurodytų rūšių produktams ir įrangai.
2 straipsnis
Ženklinimo reikalavimai
1. Produktai ir įranga, kuriems taikomas šis reglamentas, ženklinami etikete, kurioje pateikiama ši informacija:
a)
sakinys „Sudėtyje yra Kioto protokole nurodytų fluorintų šiltnamio efektą sukeliančių dujų“;
b)
fluorintų šiltnamio efektą sukeliančių dujų, kurios naudojamos arba kurias numatyta naudoti įrangoje, sutrumpinti cheminiai pavadinimai, nurodyti pagal pramonėje pripažintus nomenklatūros standartus, taikomus įrangai arba medžiagoms;
c)
fluorintų šiltnamio efektą sukeliančių dujų kiekis kilogramais;
d)
jei būtina, žodis „hermetiška“.
2. Prieš pateikiant į rinką šaldymo ir oro kondicionavimo produktus bei įrangą ir šilumos siurblius, izoliuotus putplasčiu, išpūstu naudojant fluorintas šiltnamio efektą sukeliančias dujas, jie turi būti ne tik paženklinti šio straipsnio 1 dalyje nustatyta tvarka, bet dar turėti etiketę, kurioje įrašyta: „Putplastis išpūstas naudojant fluorintas šiltnamio efektą sukeliančias dujas“.
3. Jeigu fluorintos šiltnamio efektą sukeliančios dujos gali būti integruotos ne gamybos vietoje ir gamintojas nenurodo galutinio viso dujų kiekio, etiketėje nurodoma, kiek dujų integruota gamykloje, ir paliekama vietos įrašyti ne gamykloje integruotų dujų kiekį bei galutinį visą fluorintų šiltnamio efektą sukeliančių dujų kiekį.
4. Valstybės narės gali reikalauti, kad jų teritorijoje pateikiant į rinką produktus ir įrangą, kuriems taikomas šis reglamentas, šių produktų ir įrangos etiketėse, tvirtinamose pagal šio straipsnio 1, 2 ir 3 dalis, būtų vartojamos valstybių narių oficialiosios kalbos.
3 straipsnis
Etiketės forma
1. 2 straipsnyje nurodyta informacija pateikiama etiketėje, tvirtinamoje ant produktų ir įrangos, kuriems taikomas šis reglamentas.
2. Informacija yra aiškiai matoma etiketės fone, o šrifto dydis ir tarpai yra tokie, kad informacija būtų aiškiai įskaitoma.
Jeigu pagal šį reglamentą nurodytina informacija pateikiama etiketėje, kuri jau pritvirtinta ant atitinkamo produkto arba įrangos, šrifto dydis neturi būti mažesnis už mažiausią etiketėje pateikto kito informacinio teksto šrifto dydį.
3. Turi būti užtikrinta, kad ant produkto arba įrangos pritvirtinta etiketė ir jos turinys išliktų nepakitę ir kad etiketė būtų įskaitoma įprastomis eksploatavimo sąlygomis visą laiką, kol produkte arba įrangoje bus fluorintų šiltnamio efektą sukeliančių dujų.
4 straipsnis
Etiketės tvirtinimas
1. Be vietų, nurodytų Reglamento (EB) Nr. 842/2006 7 straipsnio 1 dalyje, etiketės dar gali būti tvirtinamos ant (arba šalia) gamintojo informacijos lentelių arba lentelių su informacija apie produktą, arba šalia prieigos vietų, skirtų techninei priežiūrai atlikti.
2. Oro kondicionavimo produktuose ir įrangoje bei šilumos siurbliuose su atskiromis viduje ir lauke esančiomis dalimis, sujungtomis šaltnešio cirkuliavimo sistema, etiketė tvirtinama ant įrangos dalies, pripildytos šaltnešiu iš pat pradžių.
5 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 17 d.